Der var fernisering i det fri, da udstillingen "Landskabt" søndag åbnede i Bramslev Bakker ved Mariagerfjord. Den populære vandresti Panoramaruten lægger ramme til en række kunstværker, som kan opleves hele sommeren. - Vi syntes, det var rigtig interessant at placere kunst ud i et område, hvor folk måske ikke er vant til at opleve kunst, fortæller Celine Keith Nielsen i bragende solskin og med blå himmel som lærred. Fredet natur - med overraskelser Hun har sammen med Signe Kristensen Stranddorf kurateret "Landskabt" - et afgangsprojekt i forbindelse med den to-årige kunstuddannelse kunstpionererne . - Bramslev Bakker er et fredet naturområdet. Og det har vi syntes, har været interessant at arbejde i, fordi naturen her igennem mange tusinde år har været i berøring med mennesket. Man kan se, der har boet mennesker helt tilbage til stenalderen, forklarer Signe Kristensen Stranddorf. Kunstværkerne er placeret langs vandreruten - nogle af værkerne vil falde i ét med naturen, hvor andre måske vil overraske, fortæller hun. - Nogle er værkerne er lavet i glasmateriale med reb. Et andet værk består af flet, men har en helt anden organisk form. Måske vil man tænke "hov, hvad var det", siger Signe Kristensen Stranddorf. Mennesker og natur Det er i tæt samarbejde kunstnerne Svend Bager og Søren Lose, de to kvinder har skabt udstillingen. - Jeg har jo lavet det her værk, udelukkende af materialer fra naturen, fortæller Søren Lose, da han på den vandrende fernisering præsenterer sine værker. Det er især forholdet mellem mennesker og natur, som kunstnerne undersøger. - Svend Bagers værker er jo plantearter fra området, der er blevet kapslet ind i vinballoner. Og dem ser man på en helt anden måde, når de hænger oppe på et træ. Det sætter ligesom et fokus på nogle af de ting, vi måske normalt ikke tænker over er i landskabet, siger Celine Keith Nielsen. Til ferniseringen var der både mødt lokale, og folk der ikke er fra Mariagerfjord-området op. - Vi håber, dem der til daglig kommer på vandreruten, måske vil tænke på noget andet, og blive opmærksomme på deres egen tilstedeværelse i området. Og vi håber også, kunsten måske kan hive nogle ud i naturen, som normalt ikke ville komme her, men som måske har en interesse for kunsten. Vandreruten Panoramastien er ti kilometer lang, og værkerne kan opleves frem til den 6. august. I løbet af sommeren vil man også andre steder i det nordjyske kunne opleve forskellige kunstinstallationer. Det er afgangsstuderende fra kunstpioner-uddannelsen, ved Kunsthal Nord i Aalborg, der indbyder til at opleve samtidskunsten i det nordjyske - blandt andet i Himmerland. Du kan læse mere om de øvrige udstillinger her .

Referat:
Langs vandrestien Panoramaruten er der blevet installeret flere kunstværker.